**Henrik von Appen**, tidligere kjent som **Henrik von Appen Piedrabuena** (født 15. desember 1994 i Santiago) er en chilensk alpinist. Han representerte landet sitt under Vinter-OL 2014 i Sotsji, der hans beste resultat var nummer 32 i super-G. Han deltok også i Vinter-OL 2018 og Vinter-OL 2022.

Han vant super-G og kombinasjonen under Søramerikacupen i alpint 2019.

Bakgrunn
--------

Von Appen kommer fra en «idrettsfamilie»; hans far (Dag) har drevet med seiling, hans bror (Sven) har deltatt i tre VM i alpint og hans søster (Katya) har også konkurrert internasjonalt i alpint. Han har også et søskenbarn (Kai Horwitz) deltok i alpint under Vinter-OL for ungdom 2016 og Vinter-OL 2018, og en kusine (Nadja Horwitz) som deltok i seiling under Sommer-OL 2016.

Idrettskarriere
---------------

### Sesongene 2009/10 og 2010/11

Han deltok i sitt første FIS-renn i august 2009, i Argentina, der han kom på 26.-plass i storslalåm. Sesongen 2010/11 deltok han i flere renn i Søramerikacupen i alpint, og fikk en niendeplass som beste enkeltresultat, og endte på 20.-plass i Søramerikacupen i alpint 2010 totalt. Under det chilenske mesterskapet i alpint 2011 kom han på tiendeplass i slalåm og 14.-plass i storslalåm. Han deltok i Junior-VM i alpint 2011, og kom der på 84.-plass i super-G og 91.-plass i utfor, men han fullførte ikke slalåmrennet.

### Sesongen 2011/12

I 2011/12-sesongen fikk han en 15.-plass i super-G som beste enkeltplassering, og han endte på 54.-plass totalt i Søramerikacupen i alpint 2011. Han fikk sølv i slalåm og storslalåm under det chilenske juniormesterskapet i august 2011, og deltok i Junior-VM i alpint 2012, der han kom på 34.-plass i slalåm og 53.-plass i super-G.

### Sesongen 2012/13

Under Søramerikacupen i alpint 2012 fikk han en åttendeplass og en niendeplass som beste plasseringer i enkeltrenn, og endte på 23.-plass totalt med 114 poeng. Han ble chilensk juniormester i slalåm i august 2012, og han deltok i VM i alpint 2013, der han kom på 67.-plass i storslalåm. Han deltok i Vinteruniversiaden 2013 i Italia, og kom der på åttendeplass i super-G og 15.-plass i slalåm. 

### Sesongen 2013/14

Han kom på 48.-plass totalt i Søramerikacupen i alpint 2013, der hans beste enkeltcup ble super-G-cupen, der han kom på 25.-plass. Den 30. november 2013 debuterte han i verdenscupen, med en 63.-plass i utfor i Lake Louise i Canada. Under Vinter-OL 2014 i Sotsji kom han på 41.-plass i utfor, 32.-plass i superkombinasjonen og 32.-plass i super-G, og han deltok i Junior-VM i alpint 2014, der han kom på 58.-plass i storslalåm og 66.-plass i utfor.

### Sesongen 2014/15

Han fikk åtte topp 10-plasseringer i enkeltrenn i Søramerikacupen i alpint 2014, hvorav to pallplasser, og han kom på femteplass i sammenlagtcupen og super-G-cupen, og tredjeplass i kombinasjonscupen. Han deltok i VM i alpint 2015, og kom der på 38.-plass i super-G, 37.-plass i utfor og 32.-plass i kombinasjonen. I mars deltok han også i Junior-VM i alpint 2015, der han ble nummer 25 i super-G, nummer 33 i kombinasjonen og nummer 33 i utfor.

### Sesongen 2015/16

Von Appen kom på nytt på femteplass sammenlagt i Søramerikacupen i alpint 2015, og han kom på andreplass sammenlagt i storslalåmcupen. Han vant sitt første søramerikacuprenn denne sesongen, da han vant storslalåm i Argentina 7. august 2015. Hans beste plassering i verdenscupen 2015/16 var en 32.-plass i utfor.

### Sesongen 2016/17

Også i Søramerikacupen i alpint 2016 fikk han flere topp 10-plasseringer, og han kom på sjetteplass sammenlagt i søramerikacupen med 366 poeng. Han deltok i VM i alpint 2017, og ble der nummer 29 i super-G, nummer 32 i utfor og nummer 31 i kombinasjonen. Hans beste plassering i verdenscupen 2016/17 var en 38.-plass i kombinasjonen.

### Sesongen 2017/18

I Søramerikacupen i alpint 2017 kom han på tredjeplass i super-G-cupen sammenlagt, og han kom på ellevteplass i søramerikacupen totalt. Han representerte Chile under Vinter-OL 2018, og var der landets flaggbærer under åpningsseremonien. Han kom på 30.-plass i super-G og 34.-plass i utfor i OL.

### Sesongen 2018/19

I Søramerikacupen i alpint 2018 kom han på tiendeplass totalt. Han representerte Chile under VM i alpint 2019 i Åre, og kom der på 28.-plass i super-G og 24.-plass i utfor. I VM-kombinasjonen falt han stygt, men unngikk alvorlige skader. Hans beste verdenscupplassering denne sesongen ble en 36.-plass i utfor i Beaver Creek.

### Sesongen 2019/20

Von Appen kom på andreplass i Søramerikacupen i alpint 2019 totalt, bak Cristian Javier Simari Birkner fra Argentina, etter at han vant fire av enkeltrennene. Han skadet seg under trening foran verdenscuprennet i Lake Louise i november 2019, og ødela fremre (ACL) og ytre leddbånd (LCL) i høyre kne, og han mistet dermed resten av sesongen.

### Sesongen 2020/21

Etter kneskaden i 2019 var han tilbake i trening på snø, men konkurrerte ikke gjennom sommeren, og deltok da ikke i søramerikacupen. I november fikk han kompartmentsyndrom (trykkøkning i en muskelgruppe) i høyre hofte, og måtte tappe blod fra dette området. Han mistet hele sesongen 2020/21 på grunn av dette.

### Sesongen 2021/22

I september 2021 deltok han i sitt første mesterskap etter hofteskaden, og vant da utfor under det chilenske mesterskapet i alpint 2021. Han fikk sølv i kombinasjonen, bak sin bror Sven, og vant super-G i dette mesterskapet. Han deltok i sitt tredje OL da han representerte Chile under Vinter-OL 2022, og han kom denne gangen på 27.-plass i super-G og 32.-plass i utfor, men han fullførte ikke kombinasjonen.

Søramerikacupen i alpint
------------------------

### Sammenlagtplasseringer

| Sesong | Sammenlagt | Utfor | Slalåm | Storslalåm | Super-G | Kombinasjon |
| --- | --- | --- | --- | --- | --- | --- |
| Plassering | Poeng | Plassering | Poeng | Plassering | Poeng | Plassering | Poeng | Plassering | Poeng | Plassering | Poeng |
| 2010 | 20. | 74 | 17. | 6 | – | – | 14. | 34 | 21. | 24 | – | – |
| 2011 | 54. | 49 | – | – | – | – | 33. | 33 | 29. | 16 | – | – |
| 2012 | 23. | 114 | 25. | 12 | 21. | 32 | 9. | 51 | 20. | 19 | – | – |
| 2013 | 48. | 64 | – | – | 35. | 26 | 41. | 22 | 25. | 16 | – | – |
| 2014 | 5. | 434 | 7. | 137 | 10. | 96 | 39. | 18 | 5. | 123 | 3. | 60 |
| 2015 | 5. | 430 | 9. | 80 | 9. | 68 | 2. | 134 | 10. | 103 | 6. | 45 |
| 2016 | 6. | 366 | 11. | 102 | 8. | 60 | 7. | 76 | 8. | 110 | 14. | 18 |
| 2017 | 11. | 279 | 8. | 115 | – | – | 28. | 22 | 3. | 124 | 22. | 18 |
| 2018 | 10. | 172 | 14. | 30 | – | – | 57 | 11 | 7. | 131 | – | – |
| 2019 | 2. | 720 | 2. | 240 | – | – | – | – | 1. | 300 | 1. | 180 |

Referanser
----------

1. ↑   Freebase-data fra Google[Hentet fra Wikidata]
2. ↑  «Schedule and results». www.sochi2014.com. Arkivert fra originalen 20. mars 2014. Besøkt 27. februar 2014.
3. 1 2 3 4 5 6  Olympics.com - *Henrik von Appen* Arkivert 20. februar 2022 hos Wayback Machine. besøkt 20. februar 2022.
4. ↑  FIS - *Henrik von Appen - Cups - South American Cup Standings*, besøkt 20. februar 2022.
5. ↑  FIS - *Henrik von Appen - Results 2011*, besøkt 20. februar 2022.
6. ↑  FIS - *Henrik von Appen - Results 2012*, besøkt 20. februar 2022.
7. ↑  FIS - *Henrik von Appen - Results 2013*, besøkt 20. februar 2022.
8. ↑  FIS - *Henrik von Appen - Results 2014*, besøkt 20. februar 2022.
9. ↑  FIS - *Henrik von Appen - Results 2015*, besøkt 20. februar 2022.
10. ↑  FIS - *Henrik von Appen - Results 2016*, besøkt 20. februar 2022.
11. ↑  FIS - *Henrik von Appen - Results 2017*, besøkt 20. februar 2022.
12. ↑  FIS - *Henrik von Appen - Results 2018*, besøkt 20. februar 2022.
13. ↑  FIS - *Henrik von Appen - Results 2019*, besøkt 20. februar 2022.
14. ↑  FIS - *Henrik von Appen - Results 2020*, besøkt 20. februar 2022.
15. ↑  FIS - *Henrik von Appen - Results 2022*, besøkt 20. februar 2022.

Eksterne lenker
---------------

* (en) Henrik von Appen – Olympedia Rediger på Wikidata

* (en) Henrik von Appen – Sports-Reference (OL-resultater – arkivert) Rediger på Wikidata

* (en) Henrik von Appen – FIS (alpint) Rediger på Wikidata